### Resumé

Vejle Kommune byggemodner 13 parcelhusgrunde i Vandel. Efter igangsættelsen af byggemodningen er der opstået mulighed for, at det kommunale udstykningsområde kan blive tilsluttet fjernvarmeforsyning fra [adresse]. Det indstilles, at der gives en anlægsbevilling på 2.403.930 kr. til dækning af udgifter til fjernvarmetilslutning af området.

### Sagsfremstilling

[adresse] godkendte den 24. april i sag nr. 93 anlægsbevilling til byggemodning af 13 kommunale parcelhusgrunde ved Søren Laursen, Vandel. Lokalplan nr. 1369 gælder for området, og udlægger - udover de 13 parcelhusgrunde mod øst - et ca. 3,3 ha stort areal mod vest til tæt/lav boligbebyggelse. Efter indikationer i markedet på, at der ville være købere til storparcellen, udbød Vejle Kommune denne i efteråret 2024 dog uden at modtage tilbud på grunden. Forvaltningen planlægger et genudbud af storparcellen i løbet af 2025, og forventer at et salg vil kunne gennemføres.

Lokalplanområdet ligger aktuelt ikke i et område med fjernvarme, og det er derfor ikke afsat udgifter til varmetilslutning i den igangværende byggemodning. [adresse] har imidlertid igangsat konvertering af et større område i Vandel fra gas til fjernvarme. I den forbindelse er der skabt mulighed for, at det kommunalt ejede lokalplanområde ved Søren Laursen kan blive tilsluttet fjernvarme. Billund varmeværk har på denne baggrund i januar 2025 indsendt projektforslag i henhold til Varmeforsyningsloven om udvidelse af forsyningsområdet med lokalplanområdet nr. 1369, der forventes godkendt i løbet af marts 2025.

De samlede udgifter til fjernvarmetilslutning af det kommunalt ejede lokalplanområde udgør 2.403.930 kr. Beløbet dækker over 1.990.361 kr. til etablering af hovedledning for fjernvarme til området, mens 413.569 kr. ex moms svarer til 13 tilslutningsbidrag à 31.813 kr. ex moms pr. bidrag for de kommunale parcelhusgrunde. Det vil ved udbud af storparcellen blive forudsat, at køber selv afregner tilslutningsbidrag for de kommende tæt/lav boligenheder på parcellen.

Det forventes, at etablering af hovedledning til fjernvarmeforsyning af området vil blive etableret i foråret 2025, og de 13 parcelhusgrunde forventes klar til udbud og salg i sommeren 2025.

### Økonomi

![](data:image/jpeg;base64...)

Opsummering af bevillingsmæssige konsekvenser vedr. ANLÆG:

Sagen medfører, at der gives anlægsbevilling og afsættes rådighedsbeløb på 2,404 mio. kr. i 2025 til dækning af etablering af hovedledning for fjernvarme til området og betaling af tilslutningsbidrag for de kommunale parcelhusgrunde. Udgiften finansieres via mersalg af parcelhusgrunde i 2025.

Høring:

Centralt Budget har ingen bemærkninger af bevillingsmæssig karakter.

### Sagens videre forløb

Sagen skal behandles af Byrådet.

### Historik

#### Kommunaldirektøren indstiller , den 17. marts 2025, punkt 68:

at de bevillingsmæssige konsekvenser under afsnittet Økonomi, godkendes.

#### Beslutning fra Økonomiudvalget, den 17. marts 2025, punkt 68:

Anbefales.

### Beslutning

Godkendt.